Становище на Европейския комитет на регионите — МРВ ускоряват изпълнението на Инициативата на ЕС относно опрашителите

(2022/C 270/03)

Докладчик: Frida NILSSON (SE/RE), член на местна асамблея: община Лидкьопинг Отправен документ: Доклад на Комисията до Европейския парламент, Съвета, Европейския икономически и социален комитет и Комитета на регионите — Напредък в изпълнението на Инициативата на ЕС относно опрашителите COM(2021) 261 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. подчертава значението на опрашителите за устойчивостта на нашите общества и нашата природа. Опрашителите играят ключова роля както в продоволствените системи, така и за запазването на биологичното разнообразие и ландшафта. Следователно не само домашните опрашители се нуждаят от подкрепа; трябва да бъдат осигурени и жизнеспособни местообитания за дивите опрашители, тъй като те са част от природното биологично разнообразие. Домашните опрашители би трябвало да се разглеждат като допълнение към дивите опрашители, а не обратното;

2. изразява загриженост относно липсата на осведоменост за това какво представляват опрашителите, степента, в която те са от ключово значение за функционирането на нашите екосистеми, и последиците, които намаляването и изчезването им биха могли да имат за живота ни;

3. подчертава важната връзка между биологичното разнообразие и изменението на климата, както и че те са свързани и си влияят взаимно. Разликите в температурата, променящите се метеорологични условия, загубата на местообитания и други фактори, причинени от променящия се климат, оказват пряко въздействие върху намаляването на опрашителите. От своя страна опазването и възстановяването на биологичното разнообразие играят важна роля за адаптирането към изменението на климата;

4. оценява възможността да се допринесе за рамката на Европейския съюз за подкрепа и поддържане на жизнеспособни и разнообразни популации опрашители и поради това приветства прегледа на Европейската комисия на Инициативата за опрашителите, както и резолюцията на Европейския парламент и заключенията на Съвета по този въпрос ( 1 )

5. приветства положителната посока, която пое Инициативата на ЕС за опрашителите при стартирането ѝ през 2018 г. Въпреки това отбелязва със загриженост, че оттогава тенденцията за намаляване на популацията на опрашителите продължава. Изразява благодарност, че в доклада на IPBES за глобална оценка на биологичното разнообразие и екосистемните услуги се стига до заключението, че, въпреки недостатъчните действия, не е твърде късно за климата и биологичното разнообразие, но са необходими бързи действия на всички равнища;

6. поради това подкрепя заключенията на Специален доклад № 15/2020 на Европейската сметна палата ( 2 ) и възлага големи очаквания на преразглеждането на Инициативата на ЕС за опрашителите;

7. оценява включването на цели за биологичното разнообразие и опрашителите в няколко стратегии и политики на ЕС, като например новата ОСП, стратегията на ЕС за биологичното разнообразие и стратегията „От фермата до трапезата“;

8. призовава за правнообвързващи цели, които да включват опрашителите като част от предстоящата инициатива на Европейската комисия относно целите на ЕС за възстановяване на природата в рамките на стратегията на ЕС за биологичното разнообразие; във връзка с това предлага подкрепа за прилагането на нова инициатива на ЕС по отношение на опрашителите, по-специално по отношение на дейностите по изпълнение и мониторинг;

9. Целите, набелязани за подпомагане на опрашителите, следва също така да са насочени към това да помогнат на Европейския съюз да постигне задачите, определени в Програмата на ООН до 2030 г. и в целите за устойчиво развитие ( 3 ) , по-специално тези, насочени към поддържане на биологичното разнообразие и местообитанията, важни за дивите опрашители;

10. изразява убеждението си, че решаването на проблема с намаляването на опрашителите изисква координация и интегрирани стратегии, включващи всички сектори и политически сфери. Важно е да се ангажират всички заинтересовани страни и да се подобри ефективността на съществуващите, но фрагментирани усилия. Настоящата Инициатива за опрашителите постави основите, но сега е необходима допълнителна работа;

11. застъпва становището, че и трите стълба на устойчивостта следва да бъдат взети предвид в процеса на осигуряване на устойчиви популации от диви опрашители. Това означава, че социалната, икономическата и биологичната устойчивост трябва да бъдат разгледани в достатъчна степен в мерките за изпълнение;

Опрашителите като част от разделението между селските и градските райони

12. подчертава, че е важно да се погледне отвъд селскостопанските политики, когато целта е да се спре намаляването на опрашителите, тъй като селскостопанският сектор и неговият принос за намаляване на популациите на диви опрашители в много отношения вече са регулирани и прилагани в няколко политики на ЕС;

13. призовава да се обърне специално внимание на традиционните земеделски стопани в усилията им да намалят въздействието си върху опрашителите, тъй като биологичното земеделие и агроекологичните практики по много начини вече защитават опрашителите и им осигурява изхранване. Научните изследвания, иновациите и гъвкавата система за изпълнение са от ключово значение за решаването на предизвикателствата, но също така и за създаването на условия за разнообразен селскостопански сектор;

14. подчертава необходимостта да се проучи пълният обхват на замърсителите на околната среда, които надхвърлят рамките на пестицидите, като например светлинното замърсяване, за което е доказано, че до голяма степен засяга опрашителите, но все още не е намерено решение;

15. обръща внимание на факта, че градските райони могат да допринесат за положителното развитие на биологичното разнообразие чрез ботанически градини, парцели за земеделие, градини в жилищните райони и свободни градски терени, което може да окаже пряко въздействие върху популациите на дивите пчели ( 4 )

16. предупреждава, че в един свят на разрастващи се градове включването на опазването на биологичното разнообразие и екосистемните услуги в градското планиране и урбанистичните практики е задължително условие, за да се защитят популациите на опрашителите, да се допринесе за тяхното многообразие и да се създадат нови местообитания;

17. призовава съответните органи да извършват оценки на въздействието, които вземат предвид развитието, което ограничава правата на собственост и което по друг начин променя възможността за устойчив поминък. Тези оценки на въздействието трябва да отчитат не само биологичните ползи, но и възможното отрицателно въздействие върху поминъка и живота на жителите;

Действия на равнище ЕС

18. призовава Европейската комисия, Европейския парламент и държавите — членки на ЕС, да гарантират, че политиките, програмите и плановете за възстановяване след пандемията допринасят за устойчивото управление на биологичното разнообразие, включително за спиране на обезпокоителното намаляване на дивите и домашните опрашители;

19. призовава за подкрепа на местно и на регионално равнище за екологична схема за опрашителите, която да включва: засяването на привлекателни за опрашителите едногодишните култури на най-малко 10 % от селскостопанските земи; в допълнение към периода на цъфтеж на многогодишните култури, засаждане на най-малко два растителни вида, които да представляват интерес за опрашителите, между редовете на отглежданите растения, като тези два вида да цъфтят по различно време на годината, за да се гарантира в максимална степен наличието на ресурси за опрашителите; обучение за селскостопанските производители относно полезните насекоми и интегрираното управление на вредителите; и мерки, които следва да бъдат предприети в полза на стопанствата и които да гарантират наличието на опрашители в райони, лишени от биологично разнообразие;

20. призовава съображенията, свързани с околната среда, да бъдат взети под внимание на всички равнища на публичния процес на вземане на решения и във всички политики, тъй като повечето човешки взаимодействия с природата до известна степен засягат екосистемите. Що се отнася до опрашителите, на това би трябвало да се отдели особено внимание при развитието на градските райони, инфраструктурата и други промени в земеползването;

21. предупреждава, че въпреки че регионалните и местните власти осъществяват преки връзки с европейските граждани, отговорността за изпълнението и разработването на цели за опрашителите не е само в техните ръце. Националните правителства и ЕС трябва да допринасят за тази дейност, като подкрепят, насърчават и координират решения, които лесно могат да бъдат приложени в местен и регионален мащаб;

22. призовава Европейската комисия да подкрепя активно кампании за повишаване на осведомеността на национално, регионално и местно равнище, насочени към промишлените сектори и към обществеността, чрез вече съществуващи и нови канали;

23. изразява съжаление, че платформите, които бяха създадени за изграждане на знания и обмен на най-добри практики като част от Инициативата за опрашителите, като например кошера на ЕС за информация относно опрашителите, не успяха да достигнат до всички участници и все още не са достатъчно добре познати. Поради това призовава финансирането, знанията и изграждането на капацитет, както и най-добрите практики, като част от предстоящите инициативи на Комисията, да бъдат проектирани и оповестени по прозрачен начин, така че гражданите не само да бъдат вдъхновени, но и да знаят как да допринасят за задачата за създаване на устойчиви местообитания за опрашителите;

24. настоятелно призовава преразгледаната Инициатива за опрашителите да проучи как съществуващите мрежи и организации могат да се използват за обмен на знания и най-добри практики с местните и регионалните органи в рамките на ЕС и извън него;

25. предлага във връзка с това да работи с Европейската комисия за превръщането на Инициативата за опрашителите в част от съществуващите инициативи на ЕС, като например Платформата за екологизиране на градовете и Споразумението за зелен град;

26. отново заявява, че мониторингът и докладването относно развитието на опрашителите играят важна роля в анализа на ефективността на всички прилагани мерки. Поради това призовава Европейската комисия да сподели рамка за докладване и мониторинг, която да може да се използва от поднационалните власти за тази цел. За да се гарантира лесно прилагане и подкрепа при създаването на стандартизирани програми за наблюдение на опрашителите на местно и регионално равнище, усилията следва да се придържат към съществуващите най-добри практики;

27. отбелязва тясната връзка между местните видове цветя и местните видове или разновидности на опрашителите и поради това призовава за инвестиции в знания, опазване и производство на тези видове като начин за подпомагане на опрашителите;

28. поради това призовава Европейската комисия да направи оценка на начина, по който ангажиментът за засаждане на най-малко три милиарда допълнителни дървета в градските райони в ЕС до 2030 г. би могъл да бъде разширен и свързан, така че да включва повече засаждане на местни видове цветя;

29. би желал усилията за осигуряване на здрави популации от диви опрашители и ефективни мерки за биологична сигурност във връзка с опрашителите, както и насърчаване на използването на местни видове растения, да бъдат включени като цел в подлежащите на одобрение през 2022 г. национални стратегически планове по ОСП, за да се стимулират по-нататъшни действия. В интерес на лесното и правилно прилагане, тази отговорност би трябвало да се носи от държавите членки;

Действия на местно и регионално равнище и участие на КР

30. подчертава възможностите и отговорностите на местните и регионалните власти за ускоряване на изпълнението на Инициативата за опрашителите сега и в още по-голяма степен в бъдеще;

31. вярва в необходимостта от сътрудничество между местните и регионалните власти, както на национално, така и на трансгранично равнище, при приемането и прилагането на мерки в областта на околната среда. За опрашителите биологичните коридори са от съществено значение за подпомагане на устойчивостта и издържливостта на популациите. Тези задачи са подходящи за местните и регионалните власти, които чрез сътрудничество могат лесно да прилагат мерки, които ще допринесат за устойчиви популации на опрашителите;

32. отбелязва също така значението на включването, наред с местните и регионалните власти, на гражданското общество, институциите на знанието, местните земеделци и частния сектор. За да се възползват в пълна степен от тези участници, тяхната работа и иновациите в рамките на секторите им, новата Инициатива за опрашителите трябва да създаде ефективна рамка за доброволни инициативи, познания, общи цели и доклади. Това би позволило на тези участници не само да спомогнат за постигането на целите, определени в рамките на инициативата, но и да отидат по-далеч;

33. заявява своя ангажимент, че когато работи по въпроси, свързани с околната среда, по-специално по въпроси, свързани с биологичното разнообразие, ще повишава осведомеността и ще подчертава значението на целите в подкрепа на опрашителите, както и че ще работи за определяне на ясни роли на националните, регионалните и местните органи на управление, за да допринесе за обръщането на тенденцията за загуба на опрашители и за подкрепа на разработването на национални и местни планове за действие за опрашителите, включително като част от кампанията „Зелен пакт на местно равнище“;

34. подчертава значението на признаването на социално-икономическите ползи от програмите за опрашителите. Насочването на вниманието към тези програми предоставя икономически възможности и възможности за социално приобщаване;

35. изразява намерението си да продължи тясното си сътрудничество с Европейската комисия, особено при преразглеждането и изпълнението на целите в областта на биологичното разнообразие по отношение на опрашителите;

36. предлага стартирането на мрежа за опрашителите като пилотен проект, при който местните органи могат да обменят знания и най-добри практики помежду си, насочени по-специално към градските центрове;

37. призовава местните и регионалните органи да наблюдават и докладват за условията на опрашителите, тъй като познаването на местните видове и местната флора и фауна е от ключово значение за разбирането на местните условия както на дивите, така и на домашните опрашители, а местните и регионалните органи вече са запознати със своите местни и регионални условия;

38. призовава членовете на КР да дават пример и да организират диалози и открити срещи на местно и регионално равнище, като гарантират, че гражданското общество и НПО са включени, тъй като намирането и преодоляването на пропуските в знанията е един от най-важните аспекти на Инициативата за опрашителите;

39. призовава представителите на местните и регионалните общности да оценят степента, в която възстановяването на техните промишлени и исторически обекти може да бъде постигнато в комбинация с природосъобразни решения, насочени към увеличаване на популацията на опрашителите;

40. изразява твърдо убеждение, че включването на по-младите поколения в дебата и намирането на решения е от решаващо значение, тъй като изпълнението на екологичните цели и по-специално укрепването на дивите популации на опрашителите ще отнеме няколко поколения. Във връзка с това приветства съществуващите примери, като например участието на младите хора в проекта STING ( 5 ) , но призовава членовете на КР и по-широката общност на местните и регионалните власти да надграждат въз основа на този пример и да предложат дейности за гражданско участие в техните градове и региони, насочени по-специално към децата и младите хора. Повишаването на осведомеността за опрашителите би могло да стане част от дейностите, свързани с Европейската година на младежта (2022 г.);

Европейско участие в световен мащаб

41. приветства положителния сигнал, изпратен от 15-ата конференция на страните по Конвенцията на ООН за биологичното разнообразие, и нейния ангажимент за обръщане на тенденцията за загуба на животински и растителни видове до 2030 г.;

42. подчертава решаващото значение на Декларацията от Единбург за поднационалните правителства, градовете и местните органи относно глобалната рамка за биологичното разнообразие за периода след 2020 г. ( 6 ) и също така се ангажира да я популяризира в контекста на дискусията относно опрашителите на европейско и международно равнище;

43. призовава Комисията да обърне внимание на намаляването на опрашителите в международен план и да се застъпи за строги мерки за защита на опрашителите и техните местообитания по време на втората част на 15-ата конференция на страните по Конвенцията за биологичното разнообразие, която се предвижда да се проведе от 25 април до 8 май 2022 г. в Kunming, Китай;

44. изразява готовност да бъде част от делегацията на ЕС на 15-ата конференция на страните по Конвенцията на ООН за биологичното разнообразие и бъдещите издания на тази конференция, за да споделя възгледите на местните и регионалните власти в ЕС и мерките, които те вече са приложили, както и да спомага за надграждането върху успеха на Декларацията от Единбург в областта на опазването на опрашителите и техните местообитания.

Брюксел, 26 януари 2022 г. Председател на Европейския комитет на регионите Apostolos TZITZIKOSTAS

(1) 2019/2803(RSP) и Заключения на Съвета, приети от Съвета на 3782-рото му заседание, проведено на 17 декември 2020 г. (14168/20).

(2) https://op.europa.eu/webpub/eca/special-reports/pollinators-15-2020/bg/index.html

(3) Програма на ООН до 2030 г. https://sdgs.un.org/2030agenda.

(4) Baldock, K. C. R. и колектив. Where is the UK’s pollinator biodiversity? The importance of urban areas for flower-visiting insects. (Какво е състоянието на биологичното разнообразие на опрашителите в Обединеното кралство? Значението на градските зони за насекомите по цветята. Proc. R. Soc. B Biol. Sci. 282, 20142849 (2015 г.), Theodorou, P. и колектив. The structure of flower visitor networks in relation to pollination across an agricultural to urban gradient (Структурата на мрежите от насекоми по цветята във връзка с опрашването върху селскостопански и градски градиент). Funct. Ecol. 31, 838–847 (2017 г.).

(5) STING (Наука и технология за насекомите опрашители) — проект на Европейската комисия.

(6) https://www.gov.scot/publications/edinburgh-declaration-on-post-2020-biodiversity-framework/